Správa
 k aktualizácii opatrení vlády SR na prekonanie dopadov globálnej finančnej krízy - možnosti uplatňovania znížených sadzieb DPH v určitých sektoroch

Úvod

Vláda Slovenskej republiky dňa 17. decembra 2008 prerokovala Návrh aktualizácie opatrení vlády SR na prekonanie dopadov globálnej finančnej krízy. Aktualizácia opatrení vlády SR bola vypracovaná v nadväznosti na prijaté závery plánu hospodárskej obnovy Európy Európskou radou v dňoch 11. a 12. decembra 2008. Návrh aktualizácie opatrení vlády SR na prekonanie dopadov globálnej finančnej krízy vláda schválila uznesením č. 969 zo 17. decembra 2008. V aktualizácii opatrení vlády SR boli navrhnuté nové opatrenia a jednotlivé opatrenia boli zoskupené podľa obsahovej stránky. V oblasti daňová a odvodová politika bolo prijaté nové opatrenie č. 38, podľa ktorého v nadväznosti na rozhodnutie Rady pre hospodárske a finančné záležitosti (ďalej len „Rada ECOFIN“) vláda zváži možnosť uplatňovania znížených sadzieb DPH v určitých sektoroch.

Z aktualizácie opatrení vlády SR na prekonanie dopadov globálnej finančnej krízy vyplýva, že v Pláne hospodárskej obnovy Európy sú dve opatrenia týkajúce sa oblasti dane z pridanej hodnoty. 
V bode 2. Tvorba dopytu po práci má Rada EÚ ešte pred jarným zasadnutím v roku 2009 prijať navrhovanú smernicu pre trvalé zníženie DPH na služby s vysokým podielom ľudskej práce. Uvedená smernica sa má týkať uplatňovania zníženej sadzby dane napr. na malé opravy (bicykle, obuv a kožený tovar, šatstvo a domáce textílie), na obnovu a opravu súkromných obydlí s výnimkou materiálov tvoriacich významnú časť hodnoty služby, umývanie okien a upratovanie v súkromných domácnostiach, opatrovateľské služby v domácnosti (opatrovanie detí, starších, chorých, zdravotne postihnutých osôb), kadernícke služby.
V bode 7. Podpora urýchleného zavádzania „zelených tovarov“ má Komisia navrhnúť zníženie DPH pre zelené produkty a služby v oblasti zavádzania energetickej efektívnosti budov.
Nadväzne na uvedené body Plánu hospodárskej obnovy Európy bolo v aktualizácii opatrení vlády SR prijaté vyššie uvedené opatrenie, k plneniu ktorého má minister financií predkladať vláde SR mesačne správu.

Dňa 10. marca 2009 zasadala Rada ECOFIN a prerokovala celkový systém znížených sadzieb dane z pridanej hodnoty. Uznala, že znížené sadzby dane môžu mať v závislosti od okolností pozitívne, ale i negatívne hospodárske dôsledky. Z toho vyplýva, že skôr, ako sa členský štát rozhodne využiť možnosť uplatňovať znížené sadzby dane,  mal by vždy dôsledne zvážiť účinnejšie alternatívne riešenia.
Rada ECOFIN dosiahla politickú dohodu v tom zmysle, že všetky členské štáty by prostredníctvom zmeny a doplnenia smernice Rady 2006/112/ES z 28. novembra 2006 o spoločnom systéme dane z pridanej hodnoty v znení jej zmien a doplnkov (ďalej len „smernica 2006/112/ES“) mali mať možnosť trvalo uplatňovať znížené sadzby dane na
1. služby uvedené v prílohe IV smernice 2006/112/ES
-	malé opravy bicyklov, obuvi a koženého tovaru, šatstva a domácich textílií (vrátane zašívania a prešívania),
-	umývanie okien a upratovanie v súkromných domácnostiach,
-	opatrovateľské služby v domácnosti, ako napríklad pomoc v domácnosti a opatrovanie detí, starších, chorých alebo zdravotne postihnutých osôb,
-	kadernícke služby,
-	obnova a oprava súkromných obydlí s výnimkou materiálov, ktoré tvoria významnú časť hodnoty poskytnutej služby,
2. reštauračné služby,
3. knihy vo všetkých fyzických podobách.
Z legislatívneho hľadiska je možné uvažovať o uplatňovaní zníženej sadzby dane podľa politickej dohody Rady ECOFIN až po konečnom schválení legislatívneho textu radou ECOFIN a nadobudnutí účinnosti relevantných ustanovení smernice 2006/112/ES. 

Pri úvahách o ďalšom uplatňovaní znížených sadzieb DPH je preto v súčasnosti možné vychádzať len z Programového vyhlásenia vlády SR, v ktorom vláda prijala zámer zaviesť zníženú sadzbu dane z pridanej hodnoty na niektoré tovary a služby (ustanovené v prílohe III súčasne platnej smernice 2006/112/ES), pričom okruh týchto tovarov a služieb sa bude podľa vývoja verejných financií rozširovať.

Úprava uplatňovania zníženej sadzby DPH

V Slovenskej republike daň z pridanej hodnoty upravuje zákon č. 222/2004 Z. z. o dani z pridanej hodnoty, ktorým sa od 1. januára 2007 opätovne zaviedla znížená sadzba dane 10 % na vybrané druhy tovarov v súlade so zámerom Programového vyhlásenia vlády SR, pri súčasnom uplatňovaní jednej základnej sadzby dane 19 %.

Pri uplatňovaní zníženej sadzby dane je Slovenská republika viazaná smernicou 2006/112/ES. Podľa čl. 96 a 97 smernice 2006/112/ES od 1. januára 2006 do 31. decembra 2010 členské štáty uplatňujú štandardnú sadzbu dane, ktorá nesmie byť nižšia ako 15 % zo základu dane, a podľa čl. 98 môžu členské štáty uplatňovať buď jednu alebo dve znížené sadzby dane na dodanie tovaru a poskytovanie služieb, ktoré sú uvedené v prílohe III, pričom podľa čl. 99 znížené sadzby dane nesmú byť nižšie ako 5 % zo základu dane. 

V súčasnosti sa podľa zákona o dani z pridanej hodnoty uplatňuje znížená sadzba dane v súlade s Programovým vyhlásení vlády SR na vybrané druhy tovarov. Predovšetkým sú to farmaceutické výrobky (lieky, sacharín), vybrané zdravotnícke pomôcky pre zdravotne postihnuté osoby (sedačky do vane a vaňové zdviháky pre ťažko zdravotne postihnuté osoby, vychádzkové palice, palice so sedadielkom a podobné výrobky pre nevidiace a čiastočne vidiace osoby, zariadenia na automatické spracovanie dát s hlasovým alebo hmatovým výstupom pre nevidiacich a slabozrakých, vozíky pre telesne postihnuté osoby, okuliarové šošovky a kontaktné šošovky, hygienické vložky a tampóny používané pri inkontinencii, ortopedické zariadenia vrátane bariel, zosilňovače a načúvacie pomôcky pre nedoslýchavých), tlačené knihy, brožúry, letáky a podobné tlačiarenské výrobky, obrázkové knižky a hudobniny.

Zámerom zavedenia zníženej sadzby dane pre niektoré druhy tovarov od 1. januára 2007 bolo zníženie ich ceny pre konečného spotrebiteľa. Zníženie cien tovarov pre konečného spotrebiteľa preradením zo základnej sadzby dane do zníženej sadzby dane bolo možné dosiahnuť tak, že k zníženiu sadzby dane došlo pri tovaroch s regulovanými cenami alebo regulovanými obchodnými prirážkami. Takýmito tovarmi sú lieky a zdravotnícke pomôcky. Týmto opatrením sa dosiahol pozitívny dopad na konečného spotrebiteľa z  cenového hľadiska. 
Preradením zo základnej do zníženej sadzby dane tlačených kníh, brožúr, letákov a podobných tlačiarenských výrobkov, obrázkových knižiek a hudobnín od 1. januára 2008 sa sledoval zámer zlepšenia dostupnosti literatúry. Slovenská republika má jeden z najmenších knižných trhov spomedzi členských štátov EÚ, preto sa na Slovensku v porovnaní s ostatnými členskými štátmi vydáva menší počet kníh. Zavedením jednotnej sadzby dane 19 % od 1. januára 2004  sa literatúra stala pre určité skupiny obyvateľstva z finančných dôvodov nedostupná a pretrvával tiež pokles v doplňovaní knižných fondov, pokles v zásobovaní školských knižníc, v rozvoji štátneho jazyka, čo malo vplyv na celkovú vzdelanostnú úroveň slovenskej populácie v európskom i svetovom kontexte.

Ďalšie možnosti uplatňovania zníženej sadzby DPH

Ministerstvo financií SR v rámci úvah o prípadnom rozšírení okruhu tovarov a služieb podliehajúcich zníženej sadzbe dane musí vychádzať z položiek, ktoré obsahuje príloha III smernice 2006/112/ES, a z kvantifikácie dopadov na príjmy štátneho rozpočtu a na verejné financie. Využitie celého rozsahu položiek tovarov a služieb uvedených v prílohe III smernice 2006/112/ES, vzhľadom na dopad na príjmy štátneho rozpočtu, nie je reálne. Preto ministerstvo financií zastáva názor, že v prípade ďalšieho rozšírenia položiek podliehajúcich zníženej sadzbe dane z pridanej hodnoty je potrebné zvážiť, v ktorých oblastiach a pri ktorých položkách je možné dosiahnuť pomerne cielený efekt takejto úpravy pre konečnú spotrebu, ktorú táto daň efektívne postihuje. Je potrebné vytipovať oblasti a položky, pri ktorých sa v prípade zníženia daňového zaťaženia a výpadku príjmov štátneho rozpočtu dá predpokladať pozitívny efekt v konečnej spotrebe bez narušenia neutrality dane.

Ak má byť v oblasti DPH zámerom podpora dopytu cez zníženie konečnej ceny pre spotrebiteľa preradením tovarov a služieb zo základnej do zníženej sadzby dane, je potrebné upozorniť na skutočnosť, že uvedený zámer sa dosiahne, ak je cena tovarov a služieb regulovaná, prípadne je regulovaná obchodná prirážka. Príkladom takejto formy zníženia konečnej ceny cez uplatňovanie zníženej sadzby dane je preradenie liekov a zdravotníckych pomôcok. 
Ak má byť v oblasti DPH zámerom preradenia tovarov a služieb zo základnej do zníženej sadzby dane určitá podpora podnikateľov, platiteľov dane, potom v prípade, že sa aj po preradení tovarov a služieb zo základnej do zníženej sadzby dane konečná cena nezníži, vytvorí sa väčší priestor pre rast obchodných prirážok platiteľov dane. 
Z pohľadu štátneho rozpočtu a verejných financií, či už pri realizovaní prvého alebo druhého zámeru, ktorý sa má preradením tovarov a služieb zo základnej do zníženej sadzby dane dosiahnuť, vždy pôjde o negatívny dopad a bude predstavovať nižší výnos dane z pridanej hodnoty.

Na základe uvedeného je vhodné posúdiť prípadné rozšírenie okruhu tovarov a služieb, ktoré podliehajú zníženej sadzbe dane, napríklad o detské sedačky do automobilov, noviny a časopisy a pozemnú, vodnú a vzdušnú dopravu osôb vrátane prepravy osobnej batožiny.

Zníženej sadzbe dane môže podľa bodu 4 prílohy III smernice 2006/112/ES podliehať lekárske vybavenie, pomôcky a iné zariadenia bežne určené na uľahčenie alebo ošetrenie zdravotného postihnutia na výlučne osobné použitie postihnutými osobami vrátane opráv takýchto tovarov, ako aj dodanie detských sedačiek do automobilov. Detské sedačky do automobilov v Spoločnom colnom sadzobníku patria do podpoložky, kde sú zaradené sedadlá používané v motorových vozidlách (9401 20 00). Právne predpisy v oblasti bezpečnosti cestnej premávky sa v poslednom období zmenili tak, že bola zavedená povinnosť používania detských sedačiek do automobilov. Týmto sa má dosiahnuť zvýšenie bezpečnosti predovšetkým pri preprave detí v automobiloch. Detská sedačka je jediným účinným prostriedkom ochrany detí pri dopravných nehodách, nakoľko v prípade zrážky alebo náhleho spomalenia zmenšuje riziko poranenia prepravovaných detí obmedzením pohyblivosti ich tela. Zaradením detských autosedačiek do zníženej sadzby dane sa i v daňovej oblasti vytvoria predpoklady na zníženie cien a zvýšenie dostupnosti pre rodiny s malými deťmi, čo prispeje k zvýšeniu bezpečnosti cestnej premávky, pokiaľ ide o prepravu detí. Detské autosedačky však nepodliehajú cenovej regulácii, preto ani pri tomto tovare nie je možné priamo dosiahnuť samotným preradením tovaru do zníženej sadzby dane zníženie ich ceny. 
Z pohľadu EÚ vo vzťahu k uplatňovaniu zníženej sadzby dane na detské autosedačky je možné uviesť, že pri tomto tovare väčšina členských štátov uplatňuje základnú sadzbu dane. Zníženú sadzbu dane uplatňuje len Česká republika, Poľsko a Veľká Británia.

Podľa bodu 6 prílohy III smernice 2006/112/ES môže zníženej sadzbe dane podliehať dodanie kníh vrátane výpožičiek z knižníc (vrátane brožúr, letákov a podobných tlačovín, detských obrázkových knižiek, náčrtníkov alebo omaľovánok, hudobných partitúr tlačených alebo písaných, máp a hydrografických alebo podobných schém), novín a časopisov s výnimkou materiálu, ktorý je výlučne alebo prevažne určený na propagáciu. Uvedené tovary patria do kapitoly 49 Spoločného colného sadzobníka, ktorá obsahuje viacero položiek a podpoložiek, z ktorých už dnes zníženej sadzbe dane podlieha položka obsahujúca tlačené knihy, brožúry, letáky a podobné tlačiarenské výrobky (4901), a podpoložky obsahujúce obrázkové knižky pre deti a hudobniny (4903 00 00, 4904 00 00). Zaradením položky, ktorá obsahuje noviny, časopisy a periodiká (4902), sa vytvoria rovnaké podmienky z hľadiska zdaňovania pri tovaroch, ktoré sú informačným zdrojom a prispievajú k zvyšovaniu vzdelanostnej a kultúrnej úrovne každého jednotlivca. Takéto rozšírenie uplatňovania zníženej sadzby dane je možné považovať aj za príspevok k rozvoju vzdelanostne orientovanej spoločnosti. Návrhy na uplatňovanie zníženej sadzby dane na noviny a časopisy v minulosti predkladalo tiež Ministerstvo kultúry SR a zástupcovia vydavateľov. Cieľom preradenia novín a časopisov do zníženej sadzby dane by malo byť dosiahnutie zníženia ceny pre konečného spotrebiteľa, a tým podpora ich predaja, čo však vzhľadom na skutočnosť, že pri týchto tovaroch ceny nepodliehajú regulácii, nie je možné priamo dosiahnuť samotným preradením tovarov do zníženej sadzby dane.
Zníženú sadzbu dane na noviny a časopisy uplatňujú takmer všetky členské štáty EÚ. Výnimkou sú len Bulharsko, Maďarsko a Slovenská republika, ktoré uplatňujú základnú sadzbu dane. Niektoré krajiny uplatňujú na noviny a časopisy zníženú aj základnú sadzbu dane, napr. Francúzsko, Taliansko, Španielsko a Poľsko.

Medzi služby podliehajúce zníženej sadzbe dane môže podľa bodu 5 prílohy III smernice 2006/112/ES patriť preprava osôb a ich sprievodnej batožiny. Preradenie zo základnej do zníženej sadzby dane všetkých druhov osobnej prepravy, pravidelnej i nepravidelnej (železničnej, cestnej, vodnej a leteckej) vrátane prepravy sprievodnej batožiny, môže vytvoriť predpoklad pre zníženie cien pre konečného spotrebiteľa – prepravované osoby. Aj v tomto prípade však platí, že ceny v osobnej preprave nepodliehajú regulácii, preto na ich efektívne zníženie pre prepravované osoby budú vplývať aj iné faktory, ktoré sú mimo pôsobnosti zákona o dani z pridanej hodnoty. Vytvorenie predpokladov na zníženie cien pri osobnej preprave jej preradím do zníženej sadzby dane sa môže pozitívne prejaviť aj v oblasti riešenia zamestnanosti. Lacnejšia preprava podporí ochotu dochádzať za prácou aj do vzdialenejších miest od bydliska.
Zníženú sadzbu dane v osobnej preprave uplatňujú takmer všetky členské štáty EÚ. Výnimkou sú len Bulharsko, Rumunsko a Slovenská republika, ktoré uplatňujú základnú sadzbu dane. Kombináciu základnej a zníženej sadzby dane podľa národných zákonov využíva Nemecko, Lotyšsko a Holandsko.

Kvantifikácia navrhovaného rozšírenia uplatňovania zníženej sadzby DPH

Dopad na príjmy štátneho rozpočtu v prípade preradenie zo základnej do zníženej sadzby dane (10 %) detských autosedačiek, novín a časopisov a prepravy osôb a ich sprievodnej batožiny by bol nasledovný:

1.	Detské autosedačky
Predpoklady: - priemerná cena detskej autosedačky je 66,39 eur (2 000 Sk) vrátane DPH v roku 2008 bol počet detí vo veku do 12 rokov 712 966 (zdroj: Eurostat)
	           - 10% detí vo veku do 12 rokov potrebuje novú autosedačku
                       - výdavky na autosedačky rastú medziročne rovnakým tempom ako reálna                         spotreba domácností (zdroj: RVS na roky 2009 až 2011)

Dopad navrhovanej zmeny na príjmy štátneho rozpočtu je uvedený v tabuľke.

Výpadok príjmov ŠR z titulu zavedenia zníženej sadzby DPH na detské autosedačky (ESA95, v tis. eur)	
2009	2010	2011	
373	393	415	
		Zdroj: MF SR	

2.	Noviny a časopisy
Predpoklady:  - výdavky obyvateľa na noviny a časopisy boli v roku 2007 v priemere 13,14                          eur (396 Sk); vychádzalo sa z dvoch zdrojov údajov: 1. ŠÚ SR - 19,65 eur  (592 Sk), 2. Kancelária pre overovanie nákladov tlače ABC SR – 6,64 eur (200 Sk)
                        - výdavky na noviny a časopisy rastú medziročne rovnakým tempom ako reálna spotreba domácností (zdroj: RVS na roky 2009 až 2011)
- počet ľudí k 30.6.2008 bol 5 404 784

Dopad navrhovanej zmeny na príjmy štátneho rozpočtu je uvedený v tabuľke.

Výpadok príjmov ŠR z titulu zavedenia zníženej sadzby DPH na noviny a časopisy (ESA95, v tis. eur)	
2009	2010	2011	
5 977	6 293	6 646	
		Zdroj: MF SR	

3.	Preprava osôb a ich sprievodnej batožiny
Predpoklady:  - v priemere minula jedna osoba v roku 2007 na dopravné služby 60,45 eur (1 821 Sk)
                        - výdavky na dopravné služby rastú medziročne rovnakým tempom ako reálna potreba domácností (zdroj: RVS na roky 2009 až 2011)
- počet ľudí k 30.6.2008 bol 5 404 784

Dopad navrhovanej zmeny na príjmy štátneho rozpočtu je uvedený v tabuľke.

Výpadok príjmov ŠR z titulu zavedenia zníženej sadzby DPH na prepravu osôb a ich sprievodnej batožiny (ESA95, v tis. eur)	
2009	2010	2011	
27 483	28 940	30 561	
		Zdroj: MF SR	

Sumárna tabuľka

Výpadok príjmov ŠR z titulu zavedenia zníženej sadzby DPH na uvedené tovary a služby
(ESA95, v tis. eur)	
	2009	2010	2011	
Detské autosedačky	373	393	415	
Noviny a časopisy	5 977	6 293	6 646	
Preprava osôb a ich sprievodnej batožiny	27 483	28 940	30 561	
Spolu	33 833	35 627	37 622	
Spolu v mil. Sk	1 019	1 073	1 133	
			Zdroj: MF SR	

Záver

Vzhľadom na predpokladané zníženie daňových príjmov v roku 2009 z dôvodu spomalenia ekonomického rastu ako prejavu globálnej finančnej krízy, Ministerstvo financií SR neodporúča rozšírenie uplatňovania zníženej sadzby DPH, nakoľko v najbližšom čase sa nevytvorí priestor na znižovanie daňového zaťaženia, ktoré je nevyhnutne spojené s výpadkami príjmov štátneho rozpočtu.